《贫家女》
元代·房皞

贫家女，德性温柔寡言语。终年辛苦不下机，身上却无丝一缕。

倡家女儿百不会，只向人前卖娇态。绣裀端坐青楼中，银烛荧煌照珠翠。

书言福善与祸淫，未必天工有此心。盗蹠长年颜子夭，古来颠倒非独今。

高处是昆崙，低处是东溟。昆崙推不倒，东海填不平，物之不齐物之情。

贫女莫羡倡女荣，不义富贵浮云轻。持身但如冰雪清，德耀荆钗有令名。

作者简介：名一作灏。元临汾人，字希白，号白云子。有诗名。